Document ID: 32006D0705

KOMISSION PÄÄTÖS,
tehty 20 päivänä lokakuuta 2006,
Saksan neuvoston direktiivin 2005/94/EY nojalla toimittaman, tietyillä Nordrhein-Westfalenissa sijaitsevilla tiloilla lintuinfluenssan H5-alatyypin torjumiseksi suoritettavia ennalta ehkäiseviä rokotuksia koskevan suunnitelman hyväksymisestä
(tiedoksiannettu numerolla K(2006) 4906)
(Ainoastaan saksankielinen teksti on todistusvoimainen)
(2006/705/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (1) ja erityisesti sen 57 artiklan 2 kohdan
sekä katsoo seuraavaa:
(1)
Saksassa on äskettäin tehty suuri määrä korkeapatogeenisen lintuinfluenssa A -viruksen H5N1-alatyypin positiivisia löydöksiä luonnonvaraisissa linnuissa. Taudinpurkauksia on ilmennyt myös siipikarjatilalla ja eläintarhassa.
(2)
Rokottaminen lintuinfluenssan H5- ja H7-alatyyppejä vastaan voi olla hyödyllinen keino taudin ehkäisemiseksi ja torjumiseksi. Sitä ei kuitenkaan ole vielä käytetty siipikarjatiloilla Saksassa.
(3)
Saksa haluaa kerätä lisää tietoa rokotusten käytöstä laajamittaisella kenttätutkimuksella.
(4)
Saksa toimitti 24 päivänä elokuuta 2006 hyväksyttäväksi ennalta ehkäisevän rokotussuunnitelman, joka on tarkoitus toteuttaa kolmella kaupallisella tilalla Nordrhein-Westfalenissa osana tutkimusta, jonka tavoitteena on arvioida H5-alatyypin lintuinfluenssarokotteen antaman suojan teho rokottamalla siipikarja, jota pidetään normaaleissa olosuhteissa.
(5)
Toimitettu ennalta ehkäisevä rokotussuunnitelma sisältää direktiivin 2005/94/EY 56 artiklan 2 kohdassa vaaditut tiedot, ja se on tartunnan saaneen ja rokotetun eläimen erottamisdiagnoosia koskevan strategian (DIVA-strategian) mukainen. Suunnitelman arvioinnin ja Saksan kanssa käytyjen keskustelujen perusteella vaikuttaa aiheelliselta hyväksyä suunnitelma.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Ennalta ehkäisevä rokotussuunnitelma
1. Hyväksytään Saksan 24 päivänä elokuuta 2006 toimittama ja 30 päivään syyskuuta 2008 asti sovellettavaksi tarkoitettu ennalta ehkäisevä rokotussuunnitelma korkeapatogeenisen lintuinfluenssan H5-alatyypin torjumiseksi.
Ennalta ehkäisevä rokottaminen suoritetaan lintuinfluenssan H5N2-alatyypin inaktivoidulla rokotteella kolmella valitulla siipikarjatilalla Nordrhein-Westfalenissa Saksassa kyseisen suunnitelman mukaisesti.
2. Edellä 1 kohdassa tarkoitetuilla siipikarjatiloilla on suoritettava virallinen valvonta ja siihen liittyvät asianmukaiset bioturvallisuustoimenpiteet siten kuin ennalta ehkäisevässä rokotussuunnitelmassa vahvistetaan.
3. Ennalta ehkäisevä rokotussuunnitelma on pantava täytäntöön tehokkaasti
4. Komissio julkaisee ennalta ehkäisevän rokotussuunnitelman.
2 artikla
Siirtoja rajoittavat toimenpiteet
1. Toimivaltaisen viranomaisen on varmistettava, että
a)
siipikarjaa, munia, siipikarjan ruhoja ja 1 artiklan 1 kohdassa tarkoitetuilla tiloilla pidetystä siipikarjasta saatua tuoretta siipikarjan lihaa (jäljempänä ’siipikarja ja muut hyödykkeet’) ei siirretä kyseisiltä tiloilta;
b)
siipikarjaa ja muita vankeudessa pidettäviä lintuja ei tuoda 1 artiklan 1 kohdassa tarkoitetuille tiloille ehkäisevän rokotussuunnitelman täytäntöönpanon aikana.
2. Toimivaltainen viranomainen voi 1 kohdan a alakohdasta poiketen ja ennalta ehkäisevän rokotussuunnitelman mukaisesti myöntää luvan seuraaviin siipikarjan ja muiden hyödykkeiden siirtoihin:
a)
siirtäminen lintuinfluenssan kansalliseen vertailulaboratorioon Saksassa;
b)
kuljettaminen välittömästi hävitettäväksi Saksassa sen jälkeen, kun kyseiseen laboratorioon lähetettävät asianmukaiset näytteet on kerätty.
3 artikla
Tilojen ja kuljetusvälineiden puhdistus ja desinfiointi
1. Toimivaltaisen viranomaisen on varmistettava, että 1 artiklan 1 kohdassa tarkoitetut siipikarjatilat puhdistetaan ja desinfioidaan toimivaltaisen viranomaisen ohjeiden mukaisesti sen jälkeen, kun kaikki siipikarja on poistettu kyseisiltä tiloilta.
2. Toimivaltaisen viranomaisen on varmistettava, että kaikki siipikarjan ja muiden hyödykkeiden siirtoihin käytetyt kuljetusvälineet puhdistetaan ja desinfioidaan jokaisen kuljetuksen jälkeen toimivaltaisen viranomaisen hyväksymillä desinfiointiaineilla ja käyttötavoilla.
4 artikla
Raportit
Saksan on toimitettava komissiolle raportti ennalta ehkäisevän rokotussuunnitelman täytäntöönpanosta kuukauden kuluessa tämän päätöksen soveltamispäivästä.
Sen on toimitettava neljännesvuosittaiset raportit elintarvikeketjua ja eläinten terveyttä käsittelevälle pysyvälle komitealle 3 päivästä lokakuuta 2006 alkaen.
5 artikla
Osoitus
Tämä päätös on osoitettu Saksan liittotasavallalle.
Tehty Brysselissä 20 päivänä lokakuuta 2006.

Labels: 0
18
6